b'\n_START_ARTICLE_\nMarjanca Jemec Bo\xc5\xbei\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMarjanca Jemec Bo\xc5\xbei\xc4\x8d se je rodila v Mariboru, vendar se je \xc5\xbee v rani mladosti z dru\xc5\xbeino preselila v Ljubljano. Tako je osnovno \xc5\xa1olo in gimnazijo obiskovala na Poljanah. V \xc4\x8detrtem letniku gimnazije je imela popravni izpit iz likovnega pouka, ker profesor ni verjel, da Marjanca risbe, ki jih je prina\xc5\xa1ala v \xc5\xa1olo, ri\xc5\xa1e sama._NEWLINE_Po kon\xc4\x8dani gimnaziji se je vpisala na Akademijo za likovno umetnost v Ljubljani in po kon\xc4\x8danem \xc5\xa1tudiju dobila slu\xc5\xbebo pri \xc4\x8dasopisu Delavska enotnost, kjer je bila zadol\xc5\xbeena za risanje portretov in drugih grafi\xc4\x8dnih dodatkov k \xc4\x8dlankom._NEWLINE_Marjanca Jemec Bo\xc5\xbei\xc4\x8d od nekdaj ustvarja v Ljubljani, njene ilustracije pa so krasile prakti\xc4\x8dno vse slovenske mladinske revije. Prva knjiga, ki jo je ilustrirala, pa je bila knjiga Kajetana Kovi\xc4\x8da Franca izpod klanca. Kasneje je ilustrirala \xc5\xa1e veliko drugih knjig slovenskih avtorjev, med katerimi izstopa besedilo Josipa Ribi\xc4\x8di\xc4\x8da Nana, mala opica ter knjige Piko Dinozaver Leopolda Suhodol\xc4\x8dana, Rde\xc4\x8di \xc5\xa1korenj\xc4\x8dki Branke Jurca, Prodajamo za gumbe Vide Brest, Jakec in stric hladilnik Polonce Kova\xc4\x8d in mnoge druge. Mnoge od teh knjig so bile z njenimi ilustracijami prevedene v ve\xc4\x8d svetovnih jezikov._NEWLINE_Poleg tega je Marjanca Jemec Bo\xc5\xbei\xc4\x8d sodelovala na mnogih skupinskih razstavah, za seboj pa ima tudi ve\xc4\x8d kot 20 samostojnih razstav, kar jo uvr\xc5\xa1\xc4\x8da v sam vrh slovenskih ilustratorjev.'